Bendt Bendtsen (KF), 2000-05-17:
Jeg vil starte med at svare hr. Holger K. Nielsen og hr. Klaus Hækkerup om den indflydelse, som vi ikke har haft.
Jamen vi har jo i forbindelse med, at vi lagde kronen op til D-marken i sin tid og senere euroen, jo ikke haft indflydelse på vores pengepolitik og vores valutapolitik.
Det får vi i forbindelse med, at vi kommer til at sidde med ved bordet i fremtiden, og jeg synes, det er reelt at sige, at vi får indflydelse på det her område.
Som sagt er man jo bare fulgt bagefter.
Og jeg har jo noteret mig, at selv SF og også Dansk Folkeparti i den her sag har sagt, at de vil fortsætte fastkurspolitikken; man vil altså fastholde en politik, som man ikke har indflydelse på hvordan bliver besluttet.
Så vil jeg sige til hr. Keld Albrechtsen: Europas Forenede Stater og en gammel 68'er, der er blevet udenrigsminister, hr. Joschka Fischer - jamen det er da ikke første gang, det er blevet sagt, og det er ikke anden gang; der er mange, der vil blive ved med at sige det her, men det betyder da ikke, at det er rigtigt.
Vi vil gå imod det her.
Man tror vel heller ikke på, når man nu går ind for at udvide EU med en række nye lande, der har ligget under kommunistisk åg i 70 år, at de lande så vil gå ind og lave Europas Forenede Stater endnu en gang.
Det bliver aldrig tilfældet og bliver ikke noget, vi går med til, overhovedet ikke.
Men det er jo et skræmmebillede, man ønsker at fremmane den ene gang efter den anden, og så får vi skyld for, at vi kører en afdæmpet kampagne.
Havde vi kørt den lidt mere benhårdt, så havde vi fået at vide, at vi kørte skræmmekampagne. Om Nicetraktaten: Jamen det er jo helt klart, at vi nu ønsker en udvikling på det her område.
Der er flere lande, der skal være med til at beslutte, og vi skal have nogle andre stemmevægte, og vi skal have antallet af kommissærer og alt det her på plads.
Det er jo svært at sige, hvad der eksakt kommer at stå i den traktat, men hvis der kommer til at stå, at man blander sig i danskernes folkepension eller andet, så står vi jo af.
Hr. Keld Albrechtsen ved jo godt, at regeringen har fået et smalt mandat i den her sag.
Og så til fru Mimi Jakobsen om, at jeg på én gang skal aflive, at aktionen mod Østrig er en EU-aktion. Nej, rent juridisk er det jo ikke, men det kunne godt se sådan ud for befolkningen, og det har i hvert fald ramt en hel del af de borgerlige skeptikere i dag, at EU går ind og blander sig, og hvis det ikke er er EU, jamen så det så 14 selvstændige lande, der har besluttet sig til at gå ind i det her.
Det, jeg bare beder om, er, at vi får gjort op med den her sag, og jeg er da glad for, at vi så opblødningen på Azorerne forleden dag, for jeg mener, at den sag er skadelig for hele det samarbejde, vi har i EU på det her område.
Ja, hr. Frank Dahlgaard har jo forsøgt 27 gange at citere vismandsrapporten i dag.
Det kan være, at det er den, han skal læse op i sin ordførertale, når vi kommer lidt længere hen.
Når vi i Det Konservative siger ja med omtanke, så er det jo netop, fordi vi sagligt og stille og roligt har vurderet fordelene og har vurderet ulemperne, og så er det et ja.
Vi har den holdning hos os, at hvis amerikanske virksomheder, hvis japanske virksomheder ønsker at investere i Europa, så vil de vælge Euroland frem for et lille land, hvis vi har et nej på den anden side af den 28. september.
Jeg har ikke sagt, at det her betyder død og elendighed på den anden side af den 28. september, men jeg har sagt, at
hvis udenlandske firmaer ønsker at investere i Europa, så vil de vælge et sted, hvor de er sikre på at der er valutasikkerhed, og ikke et andet sted med en lille valuta.
Det er det, jeg har sagt.
Vi har i den kampagne, vi har kørt, faktisk formået, hvis vi skal tro på bare halvdelen af det, PLS-Consult og andre firmaer siger om det her, at høvle ganske gevaldigt af de nejsigere, der har været i det borgerlige Danmark, specielt i Det Konservative Folkeparti.
Det kan gå op, og det kan gå ned, men det tyder på, at kampagnen har ramt det rigtige sted.
Og hvor går grænsen?
Jamen jeg vil da gerne læse op af min ordførertale en gang til.
Jeg har sagt, at vi har vores grænser, hvor vi siger nej.
Vi kan sige nej, og vi mener, at det er et nationalt anliggende at fastlægge velfærdspolitikken.
Vi har altid været imod, hvis et flertal af lande imod et mindretals ønsker kan indføre bindende lovregler, og de skal ikke blande sig i vores folkepension f.eks., hvis det er det.
Og der er andre ting, omkring vores arbejdsmarkedspolitik også, som vi mener at EU ikke skal blande sig i.
Velfærds-Danmark skal man ikke blande sig i.
Og hr. Klaus Hækkerup må jeg svare næste gang.